ΤΟ ΝΟΜΙΚΟ ΚΕΙΜΕΝΟ ΑΝΑ ΤΟΥΣ ΑΙΩΝΕΣ

2024-25

ΘΕΜΑΤΑ ΕΡΓΑΣΙΩΝ

1. Ελληνιστικό συμβόλαιο γάμου (310 π.Χ.): Α. Βογιατζή

2. Χρεμωνίδειο ψήφισμα και συνθήκη Αθήνας-Σπάρτης (268–264 π.Χ.): Α. Γεωργοπούλου

3. Συνθήκη Ιεράπυτνας-Πριανσού (τέλη 3ου αι. π.Χ.): Μ. Ελαφρός

4. Επιστολή ανθυπάτου στη Δύμη (145/3 ή 115 π.Χ.): Χ. Καραγεωργίου

5. Επιστολή Αυγούστου στους Κνιδίους (6 π.Χ.): Γ. Καραμπά

6. Συμβόλαιο δανείου (38 μ.Χ.): Γ. Μαρκάτης

7. Απελευθέρωση δούλων (1ος αι. μ.Χ.): Κ. Παπαγιαννίδου

8. Νεαρές 34-35 Λέοντος Στ’ (9ος αι. μ.Χ.): Μ. Παπαγιαννίδου

ΠΡΟΓΡΑΜΜΑΤΙΣΜΟΣ

Την Πέμπτη 28/11 θα γίνει από όλους μια πρώτη μικρή παρουσίαση, σε powerpoint ή word, η οποία θα περιλαμβάνει το κείμενο, τη μετάφραση και τις βασικές πληροφορίες:

τη χρονολόγηση της πηγής, την προέλευσή της, σε τι υλικό έχει γραφτεί το κείμενο, πού είναι δημοσιευμένη, ποιος είναι ο δημιουργός της, ποιοι οι αποδέκτες της, ποιοι οι συμβαλλόμενοι, με ποια διαδικασία θεσπίστηκε και λίγα λόγια για το περιεχόμενό της.

Στη συζήτηση που θα γίνει, θα προκύψουν τα ειδικότερα θέματα που πρέπει να εξεταστούν στη συνέχεια.

ΟΔΗΓΙΕΣ ΓΙΑ ΤΙΣ ΤΕΛΙΚΕΣ ΕΡΓΑΣΙΕΣ

**Έκταση:** Περί τις 5.000 λέξεις + το κείμενο της πηγής + τη μετάφραση.

Η εργασία παραδίδεται σε Word. Μέγεθος γραμματοσειράς 11άρια ή 12άρια, υποσημειώσεις 10άρια. Μονό διάστημα. Οι παράγραφοι, η αλλαγή σελίδας και οι υποσημειώσεις εισάγονται από το σχετικό μενού και όχι με το χέρι.

**Διάρθρωση**

Μια επιστημονική εργασία, ανεξάρτητα από την έκτασή της, περιλαμβάνει:

1. Εξώφυλλο με τον τίτλο της εργασίας, τα στοιχεία τα δικά σας, του ΠΜΣ, του μαθήματος και του/της επιβλέποντα/ουσας.

2. Πίνακα περιεχομένων.

3. Εισαγωγή.

4. Κυρίως θέμα διαρθρωμένο σε κεφάλαια και ενότητες. Οι παραπομπές σε πηγές και βιβλιογραφία γίνονται με υποσημειώσεις (στο κάτω μέρος της σελίδας). Οι παραπομπές σε βιβλιογραφία γίνονται με σύντομη μορφή (π.χ. MacDowell 2016, 57).

5. Επίλογο-συμπεράσματα.

6. Πίνακα βιβλιογραφίας αλφαβητικά.

Ενημέρωση περί λογοκλοπής: Υπενθυμίζεται ότι η αυτούσια αντιγραφή αποσπασμάτων από έργα τρίτων θεωρείται από το πανεπιστήμιο λογοκλοπή και δεν επιτρέπεται.

Οι εργασίες αποστέλλονται ηλεκτρονικά σε μορφή Word.

**Μέθοδος εκπόνησης**

Για διευκόλυνση της εκπόνησης, είναι χρήσιμο, αφού αρχικά κατανοήσουμε καλά το θέμα της εργασίας (το ζητούμενο), να ακολουθήσουμε τα εξής στάδια:

1. Συλλέγουμε και διαβάζουμε την βιβλιογραφία και τις πηγές κρατώντας σημειώσεις.

2. Καταρτίζουμε για δική μας χρήση ένα μικρό πλάνο της εργασίας, σε μορφή πίνακα περιεχομένων, ο οποίος περιλαμβάνει τις θεματικές που πρόκειται να αναπτύξουμε στην εργασία.

3. Συντάσσουμε την εργασία.

4. Οπωσδήποτε την διαβάζουμε πριν την αποστείλουμε.

**Όταν το θέμα της εργασίας αφορά την επεξεργασία μιας πηγής:**

Στην εισαγωγή:

Αναφέρουμε τα χαρακτηριστικά του κειμένου, δηλαδή τη χρονολόγηση της πηγής, προέλευση, σε τι υλικό έχει γραφτεί το κείμενο, πού είναι δημοσιευμένη, ποιος είναι ο δημιουργός της (ποιο πολιτειακό όργανο), ποιοι οι αποδέκτες της, και με ποια διαδικασία θεσπίστηκε.

Στο κυρίως θέμα:

1. Παραθέτουμε την πηγή, στο πρωτότυπο και σε μετάφραση στη νεοελληνική.

2. Περιγράφουμε το ιστορικό, πολιτειακό και νομικό πλαίσιο της εποχής από την οποία προέρχεται η πηγή.

3. Αναλύουμε το κείμενο εστιάζοντας στο σχολιασμό όλων των στοιχείων που παρουσιάζουν νομικό ενδιαφέρον.